Germaniyada davolash uchun O‘zbekistonda bemor bolalar tanlab olinadi

3—10-aprel kunlari O‘zbekiston Respublikasi Vazirlar Mahkamasining 2014-yil 18-martdagi №10/103-82-sonli tasdiqlangan Dasturi doirasida Germaniyaning Friedensdorf International xalqaro tashkiloti mutaxassislari bemor bolalarni tibbiy ko‘rikdan o‘tkazadi. Bu haqda “Sog‘lom avlod uchun” Xalqaro xayriya jamg‘armasi matbuot markazi xabar berdi.

4-aprel kuni Jizzax va Sirdaryo (Jizzax shahri viloyat ko‘ptarmoqli bolalar tibbiy markazida), 5-aprelda Qoraqalpog‘iston Respublikasi, Samarqand va Navoiy (Samarqand shahri viloyat ko‘ptarmoqli bolalar tibbiy markazida), 6-aprelda Qashqadaryo va Surxondaryo (Qarshi shahri viloyat ko‘ptarmoqli bolalar tibbiy markazida), 7-aprelda Buxoro, Navoiy va Xorazm (Buxoro shahri viloyat ko‘ptarmoqli bolalar tibbiy markazida) viloyatlaridagi bemor bolalar tibbiy ko‘rikdan o‘tkaziladi.
Shuningdek 8—9-aprel kunlari Fondning tibbiy-ijtimoiy markazi (Yunusobod tumani Sh.Rashidov ko‘chasi 94a-uy)da Farg‘ona, Andijon, Namangan, Toshkent viloyati va Toshkent shahridagi bemor bolalarni tibbiy ko‘rikdan o‘tkazadi.
Tibbiy ko‘rik natijalariga ko‘ra eng og‘ir deb topilgan bemor bolalar joriy yilning avgust oyida Germaniyaning nufuzli klinikalarida davolanish uchun 6 oydan 3 yilgacha bo‘lgan vaqtga jo‘natiladi.
2002-yilda “Sog‘lom avlod uchun” xalqaro xayriya fondi, O‘zbekiston Respublikasi Sog‘liqni saqlash vazirligi, Germaniyaning Friedensdorf International xalqaro tashkiloti tomonidan uch tomonlama hamkorlik bitimi imzolangan. Germaniyaning Friedensdorf International xalqaro tashkiloti 1967-yili tashkil topgan bo‘lib, 35 dan ortiq davlatlar bilan o‘zaro hamkorlik qiladi. Hamkorlik doirasida 12 yoshgacha bo‘lgan bemor va nogiron bolalarni davolash va reabilitatsiya qilish bilan shug‘ullanadilar.